La data de 21 martie 2024, polițiștii din cadrul Secției de Poliție Rurală nr. 9 Vlăsinești au oprit pentru control, pe drumul național DN 29, în comuna Ungureni, un autoturism condus de un tânăr, din comuna Dângeni. În urma verificărilor efectuate s-a stabilit faptul că acesta nu deține permis de conducere pentru nicio categorie de autovehicule, iar autoturismul pe care îl conducea a fost sustras de la un alt tânăr de 23 de ani. Mai mult decât atât, fiind testat cu aparatul etilotest, valoarea rezultată a fost de 0,58 mg/l alcool pur în aerul expirat. Polițiștii continuă cercetările sub aspectul comiterii infracțiunilor de conducere sub influența alcoolului, conducere fără permis și furt în scop de folosință.
La data de 21 martie 2024, polițiștii din cadrul Secției de Poliție rurală nr. 9 Vlăsinești au fost sesizați prin apel 112 cu privire la faptul că pe drumul național D.N. 29, s-a produs un accident de circulație soldat cu pagube materiale, iar unul dintre conducătorii auto, este posibil să se afle sub influența alcoolului. Echipajul de poliție direcționat la fața locului a stabilit următoarea situație de fapt: un bărbat de 55 de ani, din orașul Darabani, în timp ce se deplasa cu autoturismul pe drumul național DN 29, în comuna Avrămeni, ar fi pierdut controlul asupra direcției de mers, împrejurare în care a părăsit partea carosabilă și s-a răsturnat în afara acesteia. În urma evenimentului au rezultat doar pagube materiale. Conducătorul auto a fost testat cu aparatul etilotest, valoarea rezultată fiind de 0,70 mg/l alcool pur în aerul expirat. Cercetările sunt continuate sub aspectul comiterii infracțiunii de conducere sub influența alcoolului.